和丁端叔歲晚書懷
作者：楊萬里
朝代：宋

paragraphs: 嗟予不能知止如邴曼容，又不能畢昏如尚子平。
軟紅塵裏白雙鬢，坐見歲律空崢嶸。
催科撫字兩何有，伎倆已窮慚九九。
拔薤一本水一杅，多謝同朝金石友。
雪欺老病忽抵巇，西山凍裂不留薇。
詩壇老將更黷武，我已三北猶窮追。
老懷不中數怊悵，急漉鵝黄翻甕盎。
苛留殘雪更些時，爲我裝嚴麗譙上。